Valitsus ei toetanud tänasel istungil riigikogu Eesti Vabaerakonna fraktsiooni 18. augustil algatatud eelnõu, mille kohaselt tõstetaks kolme järgneva aasta (2016-2018) jooksul maksuvaba tulu järk-järgult 154 eurolt 400 euroni kuus.
Selle muudatuse katteks tõstetaks kolme aasta jooksul tulumaksu määr 20 protsendilt 24 protsendini.
Seletuskirja kohaselt kaasneb maksuvaba tulu tõstmisega 50 euro võrra kuus riigieelarvele kulu ligikaudu 75 miljonit eurot. Tulumaksu määra tõus 1 protsendipunkti võrra toob aga 75 miljonit eurot tulusid.
Rahandusministeerium ei toeta eelnõu, sest maksuvaba tulu tõstmine sellises tempos ja viisil vajab põhjalikumat analüüsi ning muudatuse pikaajalist mõju oleks vaja täiendavalt prognoosida. Rahandusministeerium ei poolda ka meetme katteallikana välja pakutud maksumäära tõstmist.